钦定古今图书集成/明伦汇编/宫闱典/第097卷 > 《驸马高唐忠献王碑》阎复
## 钦定古今图书集成/明伦汇编/宫闱典/第097卷 > 《驸马高唐忠献王碑》阎复

大德九年秋七月，诏“谥故驸马高唐王阔里吉思为
高唐忠献王，曾祖阿剌兀思剔吉忽里追封高唐忠
武王，曾祖妣阿里黑为高唐王妃；祖驸马孛要合为
高唐武毅王，祖妣皇曾祖姑阿剌海别吉为齐国大
长公主；父驸马爱不花为高唐武襄王，妣皇姑月烈
为齐国大长公主。忠献王前尚皇姊忽荅的美实，追”
封齐国大长公主。继尚皇女爱失里，追封齐国公主，
从介弟高唐王木忽难请也。“恭承恤典”，命府属王元
举状先世勋德，谒铭丽柱之碑。谨按家传，系出沙陀
雁门节度之后。始祖卜国，汪古部人，世为部长，亡金
堑山为界，以限南北，忠武王一军厄其冲。太祖圣武
皇帝起朔方，并吞诸部，有国西北曰带阳罕者，遣使
卓忽难来谓忠武曰：“天无二日，民无二王。汝能为吾
右臂，朔方不难定也。”忠武素料太祖智勇，终成大事，
决意归之。部众或有异议，忠武不从，即遣麾下将秃
里必荅思赍酒六榼，送卓忽难于太祖，告以带阳之
谋。时朔方未有酒醴，太祖祭而后饮，举爵者三，曰：“是
物少则发性，多则乱性。”使还，酬以马二千蹄、羊二千
角。上诏忠武：“异日吾有天下，奚汝之报？天实监之。”且
约同征带阳，会于某地，忠武先期而至。既收带阳，天
兵下中原，忠武为向导，南出界垣，留居镇守。为《畦昔
异议》所害，长子不颜昔班死焉。武毅尚幼，王妃阿里
黑挈之，偕犹子镇国夜遁至界垣，门已闭，诉于守者，
缒垣以登，逃难云中。太祖闻忠武死，悼痛不已，戎事
方殷，未暇治也。云中既下诏，求王妃二子，得获，赒恤
孤嫠甚渥。镇国至，封北平王，握金印。武毅自龆，龀太
祖携征西域还，年十七，镇国已卒，继封北平王，尚齐
国大长公主，仍约世婚，敦交友之好，号《按达忽荅》。镇
国之子聂古䚟，亦封北平王，尚睿宗皇帝女《独木干》
公主，略地江淮，殁于戎事。诏以兴州户民千计给葬，
其户至今隶王府。齐国大长公主，明慧有智略，祖宗出，尝摄留务，军国大政，率谘禀而后行，师出无内顾
之忧，公主之力居多。初，武毅未有子，公主为进姬侍，
以广嗣续，鞠育之恩，不啻己出。子男三人：长君不花，
仲武襄王。季《拙里不花》君不花尚定宗皇帝长女叶
里迷失公主。从宪宗皇帝伐宋，至钓鱼山，宋人坚壁
不下，我师环攻，宋卒乘壁而诟。傍有坐而张盖者，以
谓弧矢莫我及也。君不花素善鞭箭，射之以颠，遂拔
其垒。三子：曰囊加䚟，曰丘邻察，曰安童。丘邻察尚宗
王阿直吉女回鹘公主。国朝之制，凡宗室之女皆称
公主。武襄虽贵，为帝婿，揔戎日多，家居日少。中统初，
衅起阋墙，败叛将阔不花于按擅火尔欢，获其属镇
海、济南之役，环城当南面，寇数出南门，御以劲兵，辄
复内窜，以至授首。还率所部，从大军伐叛西北，败叛
王之党撒里蛮于孔吉烈。数日之间，会战凡七，俘获
甚众。撒里蛮寻复来归。拙里不花镇云南而卒。子大
思丹，尚宗王卜罗出女竹忽真公主，武襄所尚齐国
大长公主，世祖皇帝季女也。生四子，长忠献王，次也
先海迷失，早世。次阿里八䚟，耽嗜儒术，尚宗王完泽
女奴伦公主，今高唐王尚宗王兀鲁䚟女叶绵干贞
公主，早卒。再尚宗王奈剌不花女阿实秃忽鲁公主。
女三人：必扎匣，为皇兄晋王妃；叶里弯为宗王，《按摊
不花》妃忽都鲁为河间王也木干妃忠献王生长北
方，金革之用，固其所长，而崇儒重道，出于天性。兴建
庙学，裒集经史，筑万卷堂于私第，讲明义理，阴阳术
数，靡不经意。宗王《也不干》叛，率精骑千馀，并行旬日，
追及之。时天盛暑，将战，北风大起，众请勿战。王曰：“盛
暑得风，天赞我也。”策马以先，大败敌军，杀掠殆尽，叛
王以十馀骑窜。是役也，王身中三矢，一矛断其发。凯
旋，诏赏黄金二镒、白金十镒。圣上御极之初，特颁金
印，封高唐王，驸马封王，盖自王家始。王以西北未庭，
请往征之，诏初不允，请至再三，方许之。将行，誓曰：“边
尘不清，义不旋辔。”大德改元，夏四月，与敌遇于伯牙
思，或谓：“俟大军毕至，战未晚也。”王曰：“丈夫为国死敌，
奚以众为！”于是鼓噪而进，大破敌军，杀伤甚众，擒将
数百馀人以献。诏嘉其勇果，赐以先皇所御貂裘、宝
鞍缯，锦七百，介胄兵器有差。二年秋，诸王将帅会于
边，共筹边事，咸谓往岁敌无冬至之警，宜各休兵境
上。王曰：“今秋候骑至者甚寡，所谓鸷”鸟将击，必匿其
形，兵备不可弛也。众不以为然，王独严兵以待。是冬，
敌果大至，彼众我寡，三战三却之。王乘胜追奔逐北，
深入险地，后骑莫继，不虞马伤而仆，至陷敌域。敌初
待以婿礼，数欲诱降，应对之际，皆效忠保节之语。又
欲妻之以女，曰：“吾不睹皇太后慈颜，非圣上面命，不
敢为婿。”卒不能夺其志。上悯王陷敌，欲遣使理索，未
得其人。王府荩臣曰：“阿昔思往在戎阵，尝济王于险，
众推其可用乃遣使。”敌一见王于稠人中首问两宫
万安，次问嗣子安否，语未竟辄为左右所蔽，翌日遣
还，王竟以不屈而终。呜呼！昔忠武以一旅之众，经纶
草昧，去伪归真，继以《北平》。父子武襄昆仲披坚执锐，
毕命边陲，以死勤事，至王凡四世矣。盖王平生潜心
圣学，纲常之分了然于胸中，知义重于生，故临难毋
苟免，可谓无忝尔祖矣。至于世缔国姻，奕叶封王，河
山带砺，子孙世爵，圣朝所以崇德报功，斯亦至矣。初，
王之北也，世子主安甫脱襁褓，诏以其弟《木忽难》才
识英伟，授以金印玉带、海东白鹘，封高唐王。袭爵之
后，恪守父祖成业，抚民御众，境内又安。时齐国公主
卒已久，凡王之珍服秘玩，悉令谨厚者掌之，以需世
子成立。又慨兄死节及先德暗而弗彰，俾元举走京
师，列其事以闻，光荷封谥之号。其孝友敦睦，虽儒素
承家，有不迨焉。呜呼贤哉！铭曰：太祖圣武握乾纲，风
飞雷厉，起朔方，忠武华胄，踵后唐，疆介南北司壕隍。
有国西北名带阳，射日之弧期共张。告以伪谋吞厥
疆，孤忠竟为寇所戕，帝闻其死久尽伤，世姻汝缔宠
渥彰。镇国金钮何炜煌，武毅继踵服王章。子复尚主
殁戎行，一门三将迨武襄。东殄海寇斧其吭，北御边
衅平阋墙。伟哉高唐忠献王，外孙衍庆疏天潢。帝姬
再降惠泽滂，尊师重道兴郡庠。俗衽金革北方强，礼
义一变齐、鲁乡。英风劲气直以刚，捐躯报国分所当。
千载烈日横秋霜，河山誓爵奕叶昌。